Les piscines municipals del Nord Palància obrin demà
30 de juny 2023

![](/media/a5znftj5/higueras-1795-268_c.jpg?width=850&height=563.7950450450451)

Les piscines municipals del Nord Palància inicien la seua activitat amb el començament del mes de juliol, és a dir, demà mateix. Enguany estaran obertes cada dia de la setmana des de l'1 de juliol fins al 31 d'agost i l'horari d'obertura és de 10 del matí a les 8 de la vesprada.

A diferència d'altres estius, la gestió de les instal·lacions aquàtiques serà pública i està a càrrec del departament de Patrimoni Municipal en col·laboració amb l'àrea d'Activitat Física, Salut i Esports. La contractació dels socorristes és l'únic assumpte que serà gestionat, per encàrrec municipal, per una empresa privada perquè tota la plantilla de socorristes administrada per l'Ajuntament de Sagunt està ocupada en la vigilància de les platges.

L'import de l'entrada per a adults (de 18 a 59 anys) és de 2 € i el pagament es farà en efectiu. El preu per a les persones amb diversitat funcional, així com per als menors de 18 anys i majors de 60 anys és d'1 €.

Abonant l'import de l'entrada diària es té dret a entrar i eixir del recinte sense haver de tornar a pagar durant les 10 hores diàries que obri la piscina. Així mateix, es permet accedir al recinte amb menjar i beguda, sempre que no siga un recipient de cristall.

La regidora de Patrimoni Municipal, María José Carrera, ha manifestat: **«Enguany hem anat molt justos de temps i, per això, la piscina s'obri una miqueta més tard, però esperem donar tots els servicis que la ciutadania necessita**». Així mateix, ha apuntat que este estiu les pistes de pàdel no estaran obertes perquè **«fa falta una reforma»** i no han tingut temps per a realitzar-la. Cal esmentar que el servici de cafeteria tampoc estarà operatiu.

![](/media/ltyjmtc4/psoe_maría-josé-carrera-garriga_c.jpg?width=850&height=566.6666666666666)

*   [](http://www.facebook.com/sharer.php?u=https://aytosagunto.es/va/actualitat/les-piscines-municipals-del-nord-palancia-obrin-dema/ "Facebook")
*   [](http://twitter.com/share?url=https://aytosagunto.es/va/actualitat/les-piscines-municipals-del-nord-palancia-obrin-dema/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/les-piscines-municipals-del-nord-palancia-obrin-dema/ "Linked In")
*   [](mailto:?body=https://aytosagunto.es/va/actualitat/les-piscines-municipals-del-nord-palancia-obrin-dema/)